b'\n_START_ARTICLE_\nKauno Jono Jablonskio gimnazija\n_START_SECTION_\nIstorija\n_START_PARAGRAPH_\n1930 m. rugs\xc4\x97jo 8 d. pasira\xc5\xa1ytas aktas apie prad\xc5\xbeios mokyklos, skirtos darbinink\xc5\xb3 vaikams, statyb\xc4\x85. L\xc4\x97\xc5\xa1as skyr\xc4\x97 Kauno miesto savivaldyb\xc4\x97. Jau 1931 m. rugs\xc4\x97jo 1 d. mokiniai prad\xc4\x97jo pirmuosius mokslo metus, o spalio 9 d. Lietuvos Respublikos \xc5\xa1vietimo ministerijos \xc4\xafsakymu mokyklai suteiktas Jono Jablonskio vardas. Jablonskie\xc4\x8diai gerai mok\xc4\x97si, buvo drausmingi, aktyviai dalyvavo meno saviveikloje. Muzikos mokytojo Viktoro Kuprevi\xc4\x8diaus suburti stat\xc4\x97 operas, baletus, dainavo chore, mokytoja Birut\xc4\x97 Vokietaityt\xc4\x97 paskatino \xc5\xa1okti tautinius \xc5\xa1okius, o mokytoja Regina Kuprevi\xc4\x8dien\xc4\x97 mok\xc4\x97 gra\xc5\xbeiai pie\xc5\xa1ti._NEWLINE_Vokie\xc4\x8diams okupavus Kaun\xc4\x85 mokyklos patalpose \xc4\xafrengiama karo ligonin\xc4\x97, o mokytojams ir mokiniams teko glaustis kitur. 1946 m. mokykla sugr\xc4\xaf\xc5\xbeo \xc4\xaf savo patalpas, pavadinama 10-t\xc4\x85ja pradine mokykla, 1951 m. perorganizuojama \xc4\xaf 8-t\xc4\x85j\xc4\x85 septynmet\xc4\x99, 1957 m. \xc4\xaf vidurin\xc4\x99 mokykl\xc4\x85. 1958 m. mokyklai sugr\xc4\x85\xc5\xbeintas Jono Jablonskio vardas. 1961 m. i\xc5\xa1leid\xc5\xbeiama pirmoji abiturient\xc5\xb3 laida._NEWLINE_T\xc4\x99siamos estetinio lavinimo tradicijos: mokytoj\xc5\xb3 parengti mokiniai tampa dain\xc5\xb3 konkurs\xc5\xb3 laureatais ir prizininkais, dalyvauja dain\xc5\xb3 ir \xc5\xa1oki\xc5\xb3 \xc5\xa1vent\xc4\x97se. Mokykloje atsiranda ir norin\xc4\x8di\xc5\xb3 b\xc5\xabti matematikais, fizikais, chemikais, biologais, m\xc4\x97gstan\xc4\x8di\xc5\xb3 sportuoti. 1963 m. \xc4\xafvedamas sustiprintas politechninis mokymas, padaug\xc4\x97ja vyresni\xc5\xb3 klasi\xc5\xb3 mokini\xc5\xb3, pradini\xc5\xb3 klasi\xc5\xb3 mokiniai mokosi kitose patalpose._NEWLINE_1965 m. i\xc5\xa1kyla pirmasis priestatas, kuriame \xc4\xafrengiama 15 klasi\xc5\xb3. Atsisakoma politechninio mokymo, \xc4\xafvedamas sustiprintas angl\xc5\xb3 kalbos mokymas. Mokykla ima draugauti su kit\xc5\xb3 valstybi\xc5\xb3 mokyklomis. Sugr\xc4\xaf\xc5\xbeta pradinukai. Norin\xc4\x8di\xc5\xb3 mokytis Jono Jablonskio vidurin\xc4\x97je mokykloje daug\xc4\x97jo, tod\xc4\x97l 1977 m. pastatytas antras priestatas, kuriame \xc4\xafrengta sporto sal\xc4\x97, valgykla, 12 klasi\xc5\xb3. Mokiniai aktyviai dalyvavo \xc4\xafvairiuose konkursuose, olimpiadose, var\xc5\xbeybose, tapo prizininkais, laureatais._NEWLINE_Nuo 1992 m. mokiniai \xc4\xaf pirm\xc4\x85 klas\xc4\x99 nebepriimami. 1994 m. rugs\xc4\x97jo 1 d. atidarytos 3 pirmosios gimnazijos klas\xc4\x97s. 1997 m. rugs\xc4\x97jo 1 d. Lietuvos \xc5\xa1vietimo ir mokslo ministerijos kolegijos nutarimu mokyklai suteiktas humanitarinio profilio gimnazijos statusas, o 1998 m. bir\xc5\xbeelio 2 d. suteiktas realinio profilio gimnazijos statusas. Nuo 2008 m. mokykloje veikia tik 1\xe2\x80\x934 gimnazijos klas\xc4\x97s._NEWLINE_2011 m. gruod\xc5\xbeio 2 d. Kauno Jono Jablonskio gimnazija \xc5\xa1vent\xc4\x97 80 met\xc5\xb3 jubiliej\xc5\xb3. Pasveikinti gimnazijos bendruomen\xc4\x99 jubiliejaus proga atvyko prezidentas Valdas Adamkus, kuris buvo vienas pirm\xc5\xb3j\xc5\xb3 atidarytosios prad\xc5\xbeios mokyklos mokini\xc5\xb3, Kauno miesto meras Andrius Kup\xc4\x8dinskas, Kauno Kristaus Prisik\xc4\x97limo ba\xc5\xbeny\xc4\x8dios dekanas Vytautas Grigaravi\xc4\x8dius.'